P6_TA(2005)0205

Tjenesten for EU's optræden udadtil

Europa-Parlamentets beslutning om forslag til de institutionelle aspekter af en tjeneste for EU's optræden udadtil

Europa-Parlamentet,

- der henviser til erklæring nr. 24 fra konferencen mellem medlemsstaternes regeringsrepræsentanter, til artikel III-296 i traktaten om en forfatning for Europa, i bilaget til slutakten fra regeringskonferencen om traktaten om en forfatning for Europa af 29. oktober 2004 [1],

- der henviser til konklusionerne fra Det Europæiske Råd den 16. og 17. december 2004, særligt stk. 71-73,

- der henviser til sin beslutning af 12. januar 2005 om traktaten om en forfatning for Europa, særligt nr. 3, litra d) [2],

- der henviser til Udvalget om Konstitutionelle Anliggenders høring den 15. marts 2005,

- der henviser til forespørgsel til mundtlig besvarelse til Kommissionen om de institutionelle aspekter vedrørende tjenesten for EU's optræden udadtil indgivet af Udvalget om Konstitutionelle Anliggender (Dok. O-0054/05),

- der henviser til bemærkningerne til svaret på forespørgslen under mødet den 11. maj 2005 fremsat på vegne af Kommissionen og til forhandlingen i tilslutning dertil,

- der henviser til forretningsordenens artikel 108, stk. 5,

A. der henviser til, at udformningen af den fremtidige tjeneste for EU's optræden udadtil er af stor betydning for, om det lykkes at gøre Unionens forbindelser udadtil mere sammenhængende, synlige og effektive,

B. der henviser til, at Rådets generalsekretær og højtstående repræsentant for den fælles udenrigs- og sikkerhedspolitik og Kommissionen vil på Det Europæiske Råds møde i juni 2005 sammen forelægge en rapport over fremskridtene i forberedelsen af tjenesten for EU's optræden udadtil,

C. der henviser til, at Europa-Parlamentet og Kommissionen bør på et tidligt tidspunkt blive enige om nogle grundlæggende spørgsmål om udformningen af tjenesten for EU's optræden udadtil,

1. minder Kommissionen om, at en afgørelse om etableringen af tjenesten for EU's optræden udadtil kun er mulig med dens samtykke, og opfordrer Kommissionen til i det forberedende arbejde for tjenesten for EU's optræden udadtil at arbejde med hele sin institutionelle vægt for opretholdelsen og videreudviklingen af fællesskabsmodellen inden for Unionens eksterne relationer;

2. er overbevist om, at tjenesten for EU's optræden udadtil i den forbindelse organisatorisk, administrativt og budgetmæssigt bør integreres i Kommissionens tjenester, hvorved den administrative myndighed, der ligger hos udenrigsministeren, som også er næstformand for Kommissionen, sikrer, at tjenesten — som det også fremgår af forfatningen — er bundet af Rådets beslutninger inden for den "klassiske" udenrigspolitik (FUSP og ESFP) og er underlagt Kommissionens beslutninger inden for Fællesskabets udenrigsrelationer;

3. opfordrer Kommissionen til i kommende forslag at insistere på, at følgende principper overholdes i overensstemmelse med forfatningsbestemmelsernes betydning og formål og med ånden i EU-forfatningskonventets drøftelser:

a) personalet i tjenesten for EU's optræden udadtil bør ud fra saglige hensyn og i et afbalanceret forhold sammensættes af tjenestemænd fra Kommissionen, Rådets sekretariat og de nationale diplomatiske tjenester,

b) udformningen af tjenesten for EU's optræden udadtil bør give sikkerhed for, at Unionen handler ensartet med hensyn til udenrigsspørgsmål; især må de tjenestegrene, som varetager FUSP-spørgsmål i snæver forstand, og tjenestemænd, som varetager ledelsesfunktioner i delegationerne, overføres til tjenesten for EU's optræden udadtil,

c) det er ikke nødvendigt at fratage alle Kommissionens generaldirektorater beføjelser vedrørende udenrigsspørgsmål; den fremskridtsrapport, der er blevet forelagt Det Europæiske Råd, skal tjene som debatoplæg for de pågældende tjenestegrene (f.eks. handel, udvikling, udvidelsen, Samarbejdskontoret for EuropeAid, Kontoret for Humanitær Bistand, tjenestegrene med relation til udenrigsspørgsmål under Generaldirektoratet for Økonomiske og Finansielle Anliggender),

d) Kommissionens delegationer og Rådets forbindelseskontorer i tredjelande bør sammenlægges til "EU-ambassader" og ledes af tjenestemænd fra tjenesten for EU's optræden udadtil, som er underlagt udenrigsministerens anvisninger og kontrol, men som forvaltningsmæssigt er integreret i Kommissionens tjenester, hvilket ikke udelukker, at specialister i disse delegationer kan udsendes fra andre af Kommissionens eller Parlamentets generaldirektorater;

4. pålægger sin formand at sende denne beslutning til Rådet og Kommissionen.

[1] EUT C 310 af 16.12.2004, s. 420.

[2] "Vedtagne tekster", P6_TA(2005)0004.

--------------------------------------------------